Ժոզե Մոուրինյոյի ժամանումը «Սթեմֆորդ Բրիջ» չի կարող անտարբեր թողնել երկրպագուներին՝ արթնացնելով իրարամերժ հույզեր. նրանց մի մասը հիասթափության պահերն է հիշում և այն տարին, երբ «կապույտները» առաջնությունը եզրափակեցին մրցաշարային աղյուսակի 10-րդ հորիզոնականում, մյուսների մեջ էլ արթնանում է այն տարիների կարոտը, երբ թիմը, պորտուգալացի մարզչի գլխավորությամբ, հաջողություններ էր գրանցում և երբ «Յուրահատուկը» առաջին անգամ եկավ այս մարզադաշտ: Անկեղծ ասած, «Յունայթեդը» այս պահին այնքան էլ լավ մարզավիճակում չի գտնվում և թույլ խաղ է ցուցադրում, այնուհանդերձ, պետք է նաև արձանագրել, որ նման հանդիպումներին թիմը միշտ կազմ ու պատրաստ է մոտենում: Իհարկե, վստահաբար, Մոուրինյոն կկարողանա թե՛ տակտիկական ու ռազմավարական, և թե հոգեբանական առումով նախապատրաստել այս հանդիպմանը և մանչեսթրցիները հանդիպմանը կներկայանան լիովին պատրաստ: Այս գնահատականը կարող է քմծիծաղ առաջացնել, քանի որ «Յունայթեդը» բավականաչափ շատ գոլ է բաց թողնում, որի ապացույցը «Նյուքասլի» հետ հանդիպումն է: Պետք է նկատի ունենալ նաև, որ «Մանչեսթրի» պարտության դեպքում աճելու է ճնշումը Ժոզե Մոուրինյոյի վրա: Բոլորը մրցաշրջանի սկզբում այս թիմին դիտարկում էին որպես չեմպիոնական տիտղոսի հավակնորդի, բայց առայժմ թիմը պայքարում է միայն առաջին քառյակում հայտնվելու համար: Առաջին տեղից «Յունայթեդը» հետ է յոթ միավորով և պարտության դեպքում տարբերությունը կհասնի 10-ի: